राजेन्द्र यादव, मनोहरश्याम जोशी, मुद्राराक्षस, शानी तथा विष्णु प्रभाकर से लघुकथा पर बातचीत भी अंक का महत्त्वपूर्ण अंग थी। अधिकतर कथाकारों का कथन या तो यह रहा कि लघुकथाएँ मेहनत से नहीं लिखी जा रही हैं या यह कि उनकी निगाह से गुजरनेवाली लघुकथाएँ चुटकुलानुमा हैं। लघुकथा के संबंध में राजेन्द्र यादव की प्रतिक्रिया थी : मैंने पाँच–सात लघुकथाएँ लिखी हैं। मुझे लगा कि यह विधा बहुत कठिन है। मैं नहीं लिख पाऊँगा, लेकिन चुटकुले जरूर लिख सकता हूँ, जिनको मैं लघुकथा नहीं मानता, क्योंकि लघुकथा में लेखक मूल स्वर पकड़ता है। बड़ी कहानी को संक्षिप्त करके लिखना लघुकथा नहीं है।’